РЕГЛАМЕНТ (ЕО) № 816/2009 НА КОМИСИЯТА
от 7 септември 2009 година
за изменение на Регламент (ЕО) № 1484/95 относно определяне на подробни правила за прилагане на системата от допълнителни вносни мита и относно фиксиране на допълнителни вносни мита в секторите птиче месо и яйца и за яйчен албумин
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 143 от него, във връзка с член 4 от него,
като взе предвид Регламент (ЕО) № 614/2009 на Съвета от 7 юли 2009 г. относно общия режим на обмен на яйчния албумин и млечния албумин (2), и по-специално член 3, параграф 4 и член 10 от него,
като има предвид, че:
(1)
Регламент (ЕО) № 1484/95 на Комисията (3) определя правилата за прилагане на режима, свързан с прилагането на допълнително мито при внос, и представителните цени в сектора на птичето месо и яйцата, както и на яйчния албумин.
(2)
Данните, служещи за основа при определянето на представителните цени, посочени в член 141, параграф 3 от Регламент (ЕО) № 1234/2007, следва да бъдат лесно и непрекъснато достъпни, надеждни и независещи от съответните оператори. Поради факта, че посочените в член 2, параграф 1 от Регламент (ЕО) № 1484/95 данни не винаги изпълняват всички тези условия, те следва да бъдат заменени със сведенията, събрани при надзора на Общността по силата на член 308г от Регламент (ЕИО) № 2454/93 на Комисията от 2 юли 1993 година за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (4). Същевременно следва да се отмени задължението за ежеседмично уведомяване, предвидено в член 2, параграф 2 от същия Регламент (ЕО) № 1484/95.
(3)
Върху вноса в рамките на тарифните квоти, определени от Световната търговска организация, не може да се налага допълнително мито. Следователно е необходимо да се актуализират регламентите относно тези квоти.
(4)
Уместно е следователно Регламент (ЕО) № 1484/95 да бъде изменен в съответствие с горното.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1484/95 се изменя, както следва:
1.
Член 2 се заменя със следния текст:
„Член 2
1. Представителните цени, посочени в член 141, параграф 3 от Регламент (ЕО) № 1234/2007 на Съвета (5) и в член 3, параграф 3, втора алинея от Регламент (ЕИО) № 2783/75, се определят редовно въз основа на сведенията, събрани при надзора на Общността по силата на член 308г от Регламент (ЕИО) № 2454/93 на Комисията (6).
2. Представителните цени са посочени в приложение I към настоящия регламент.
2.
Член 6 се заменя със следния текст:
„Член 6
Допълнителните мита, установени в член 1, не се прилагат за внос в рамките на регламенти (ЕО) № 533/2007 (7), (ЕО) № 539/2007 (8), (ЕО) № 616/2007 (9), (ЕО) № 1385/2007 (10) и (ЕО) № 536/2007 (11) на Комисията.
Член 2
Настоящият регламент влиза в сила на третия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 септември 2009 година.